ব্র্যাক ব্যাংকের মুনাফা বেড়েছে ৩৫ শতাংশ
২০২৩ সালে ব্র্যাক ব্যাংকের মুনাফা ৩৫ শতাংশ বেড়ে ৮২৭ কোটি ৫০ লাখ টাকায় দাঁড়িয়েছে। মূলত ক্ষুদ্র ও মাঝারি উদ্যোগ (এসএমই) ও প্রযুক্তিভিত্তিক গ্রাহক সেবার ওপর গুরুত্ব দেওয়ায় ব্যাংকটির মুনাফা বেড়েছে।
একই সময়ে ব্যাংকটিতে নতুন তিন লাখ ৬০ হাজারের বেশি গ্রাহক যুক্ত হয়েছেন।
২০২২ সালে এই বেসরকারি বাণিজ্যিক ব্যাংকটির মুনাফা ছিল ৬১৪ কোটি ২০ লাখ টাকা।
গতকাল মঙ্গলবার পর্ষদ সভার পর ব্যাংকটি ২০২৩ সালে শেয়ারপ্রতি সমন্বিত আয় করে চার টাকা ৭৩ পয়সা। ২০২২ সালে তা ছিল তিন টাকা ৭৫ পয়সা।
শেয়ারপ্রতি সমন্বিত সর্বনিম্ন পরিচালন অর্থ প্রবাহ ২০২৩ সালে ৪০ টাকা ৭৬ পয়সা ছিল। এটি এর আগের বছর ছিল ২৩ টাকা ৩৯ পয়সা।
এ দিকে, শেয়ারপ্রতি সমন্বিত সর্বনিম্ন সম্পদমূল্য দাঁড়িয়েছে ৪১ টাকা ৩৬ পয়সা। এটি এর আগের বছর ছিল ৩৮ টাকা শূন্য তিন পয়সা।
সভায় পরিচালনা পর্ষদ ১০ শতাংশ নগদ ও ১০ শতাংশ স্টক লভ্যাংশ সুপারিশ করেছে।
পরিচালনা পর্ষদ ২০২৩ সালের নিরীক্ষিত আর্থিক বিবরণীও অনুমোদন করেছে।
বৈঠক শেষে ব্র্যাক ব্যাংকের ব্যবস্থাপনা পরিচালক সেলিম আর এফ হোসেন দ্য ডেইলি স্টারকে বলেন, 'মুনাফা বেড়ে যাওয়ার পেছনে সবচেয়ে বড় কারণ ছিল ব্যাংকের ব্যালেন্স শিটের প্রবৃদ্ধি।'
তিনি আরও বলেন, 'আমাদের গ্রাহক আমানত ও গ্রাহক ঋণ অনেক বেড়েছে। আমাদের আমানত বেড়েছে ৩৪ শতাংশ। সামগ্রিক ব্যাংকিং খাতে আমানত বেড়েছে মাত্র ১১ শতাংশ।'
'আমাদের ঋণ জাতীয় গড় ১০-১১ শতাংশের তুলনায় ২৬ শতাংশ বেড়েছে,' যোগ করেন তিনি।
২০২৩ সালে ব্র্যাক ব্যাংক তিন লাখ ৬০ হাজারের বেশি নতুন গ্রাহক পেয়েছে। সেলিম আর এফ হোসেন বলেন, 'এসএমই'র দিকে আমাদের সর্বোচ্চ নজর থাকায় গত বছর এ খাতের প্রবৃদ্ধি ছিল সবচেয়ে বেশি।'
'এই প্রবৃদ্ধির পেছনে আরেকটি বড় কারণ অ্যাপভিত্তিক নতুন রিটেইল গ্রাহক ও কর্পোরেট সেবা ব্যাপক সাড়া ফেলেছে,' বলে মন্তব্য করেন তিনি।
তার মতে, ব্যাংকের সার্বিক সুনাম ও মান এবং বোর্ডের সুশাসন মুনাফা প্রবৃদ্ধিতে বড় ভূমিকা রেখেছে।

২০২৩ সালে ব্র্যাক ব্যাংকের মুনাফা ৩৫ শতাংশ বেড়ে ৮২৭ কোটি ৫০ লাখ টাকায় দাঁড়িয়েছে। মূলত ক্ষুদ্র ও মাঝারি উদ্যোগ (এসএমই) ও প্রযুক্তিভিত্তিক গ্রাহক সেবার ওপর গুরুত্ব দেওয়ায় ব্যাংকটির মুনাফা বেড়েছে।